Kommissionens beslutning

af 26. marts 2001

om tredje ændring af beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2001) 981)

(EØS-relevant tekst)

(2001/239/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Det Forenede Kongerige vedtog Kommissionen beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige(4), senest ændret ved beslutning 2001/209/EF(5).

(2) Mund- og klovesygesituationen i Det Forenede Kongerige vil kunne udgøre en fare for besætningerne i andre medlemsstater på grund af markedsføringen af og handelen med levende klovbærende dyr og produkter deraf.

(3) Det Forenede Kongerige har truffet foranstaltninger i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(6), senest ændret ved akten vedrørende Østrigs, Finlands og Sveriges tiltrædelse, og har endvidere indført yderligere foranstaltninger i de smitteramte områder.

(4) Da sygdomssituationen i Det Forenede Kongerige kræver, at Det Forenede Kongeriges foranstaltninger til bekæmpelse af mund- og klovesyge understøttes, skal de supplerende EF-beskyttelsesforanstaltninger, som blev indført i nært samarbejde med den pågældende medlemsstat med vedtagelsen af beslutning 2001/172/EF, bevares indtil et tidspunkt, som skal fastsættes.

(5) Nogle af denne beslutnings bestemmelser om foranstaltninger til kontrol med flytninger af dyr, som anvendes i de øvrige medlemsstater, skal tilpasses sygdomssituationen og husdyrbrugsstrukturen i medlemsstaterne.

(6) Nogle henvisninger skal ændres af klarhedshensyn.

(7) Situationen tages op til fornyet gennemgang på mødet i Den Stående Veterinærkomité, som er berammet til den 27. marts 2001, og der foretages om nødvendigt en tilpasning af foranstaltningerne.

(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/172/EF foretages følgende ændringer:

1. I artikel 3, stk. 2, ændres "om sundhedsmæssige problemer i forbindelse med handel med kødprodukter inden for Fællesskabet" til "om sundhedsmæssige problemer i forbindelse med produktion og markedsføring af kødprodukter og visse produkter af animalsk oprindelse".

2. I artikel 3, stk. 3, litra b), tredje led, ændres "kapitel VII i bilag A" til "kapitel VI i bilag B".

3. I artikel 11a, stk. 3, andet afsnit, affattes de to led og litra a) således:

"- direkte eller via et autoriseret samlested til et slagteri til omgående slagtning med myndighedernes tilladelse på afgangs- og bestemmelsesstedet eller

- til en anden bedrift med myndighedernes tilladelse på afgangs- og bestemmelsesstedet

på betingelse af:

a) at sådanne dyr under transporten ikke kommer i kontakt med dyr, som ikke kommer fra den samme afsendelsesbedrift, medmindre de skal sendes til slagtning, og".

4. I artikel 14 ændres datoen til "4. april 2001".

Artikel 2

Denne beslutning er rettet til medlemsstaterne.

Udfærdiget i Bruxelles, den 26. marts 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 62 af 2.3.2001, s. 22.

(5) EFT L 76 af 16.3.2001, s. 35.

(6) EFT L 315 af 26.11.1985, s. 11.